
    ОТНОСНО: Участие на Община Бургас в процедура по безвъзмездно предоставяне, наем или концесия на плажна ивица „Атанасовска коса – 2” в землището на гр. Бургас

УВАЖАЕМИ ОБЩИНСКИ СЪВЕТНИЦИ,
        През последните няколко дни в публичното пространство тече усилена дискусия как да бъде решен казусът с „голите хора” по плажовете в Бургас. Едно от исканията на Гражданската инициатива „Не на голите на плажа” е да бъде регламентирана зона за нудисти, достатъчно отдалечена от градския плаж, добре оградена и означена с предупредителни табели.
    Нудизмът в България действително не е регламентиран със закон, което означава, че той нито е разрешен, нито е позволен. За нудистите няма изрични забрани със санкции, защото в Закона никъде не е посочено как трябва да изглежда външния вид на човек, който посещава плаж. Въпросът за моралните норми на поведение на обществени места е регламентиран в чл. 3, ал. 6 от настоящата Наредба за опазване на обществения ред на община Бургас, така че ако голотата на плажа бъде счетена като непристойно поведение, то нека бъдат приложени съответните санкции, макар да намирам за спорен този момент. Друг спорен момент е кой ще контролира и налага санкции на „нарушителите”. Въпреки това, ако бъде изпълнено желанието на гражданската инициатива, а именно да бъдат въведени рестрикции, то смятам, че е редно на другата страна да бъде предоставена възможност за алтернатива. Решението на въпроса трябва да удовлетворява по еднакъв начин всички страни, без да създава дискриминационни условия за едните и другите.
    Припомням, че създаването на нудистки плаж не е революционна идея за Бургас. Такъв, както и „Евин” плаж, и сега неформално съществуват. През 70-те и 80-те години на миналия век „Евиният” плаж привличаше стотици посетители – български и чуждестранни. Много жени и днес ползват този плаж за лечебни цели. 
    През последните няколко години обаче „Атанасовска коса – 2”, на чиято територия се разполагаха въпросните плажове, не се стопанисва, няма условия за нормално плажуване, а старите бетонни ограждения на „Евиния” плаж са разрушени в голямата си част. Доколкото ми е известно, преди две години е бил направен опит „Евиният” плаж да бъде запазен, но безуспешно.
    Важно е да се отбележи и факта, че нудистки плажове, „Евин” и „Адамов” има по цял свят и те са част от палитрата на предлагане в туристическия бизнес, при това по цени се равняват на най-скъпите курорти. Не виждам пречка Община Бургас да помисли в посока отново да предоставя такава услуга в рамките на плаж „Атанасовска коса – 2” - още повече, че преди няколко месеца Общината сама обяви, че желае да стопанисва плажната ивица. Вариант е ивицата да бъде разделена на няколко зони, така че да бъде управлявана по най-рационалния начин, като тази промяна бъде направена от съответното ресорно министерство.
    Предвид гореизложеното и на основание чл. 21, ал. 1 и т. 23 от Закона за местното самоуправление и местната администрация, предлагам Общински съвет Бургас да вземе следните:

РЕШЕНИЯ:
1. Общински съвет – Бургас дава съгласие Община Бургас да участва в процедура за безвъзмездно предоставяне от страна на Министерството на туризма/Министерски съвет на плажна ивица „Атанасовска коса – 2” в землището на гр. Бургас;
2. Дава съгласие, при отказ от страна на държавата за безвъзмездно стопанисване на плажна ивица „Атанасовска коса – 2”, да бъдат заложени средства, в размер на 40 хил. лева, в бюджета на Община Бургас за 2019 г. за участие в процедура по предоставяне под наем или концесия на плажната ивица; 
3. Дава съгласие на територията на плаж „Атанасовкса коса – 2” да бъдат обособени зони за нудистки, „Евин” и „Адамов” плажове, като същите бъдат оградени и обозначени с информационни табели;
4. Упълномощава кмета на общината да предприеме необходимите фактически и правни действия за участие в процедурите.    

С уважение,
Живко Табаков
Общински съветник

 


